Na temelju članka odredbi članka 24. Statuta Turističke zajednice područja Novigradsko more (Službeni Glasnik Općine Novigrad br.05/22 od 21.06.2022.g., Službeni Glasnik Općine Poličnik br. 07/22 od 24.06.2022.g. i Službeni Glasnik Općine Posedarje br. 09/22 od 27.06.2022.g./) Turističko vijeće TZP Novigradsko more na 7. sjednici dana 22.ožujka 2024. godine, donosi sljedeći

**P R A V I L N I K  
O NABAVI ROBA, RADOVA I USLUGA**

***I. OPĆE ODREDBE***

**Članak 1.**

Ovim se Pravilnikom uređuju postupci, pravila i uvjeti za nabavu roba, radova i usluga u TZP Novigradsko more u svrhu poštivanja zakonitog, namjenskog i svrhovitog trošenja financijskih sredstava kojima ista raspolaže.

Nabava iz stavka 1. ovog članka dijeli se na nabave prema vrijednosti za nabavu čiji je iznos:

* procijenjene vrijednosti nabave do 10.000,00 EUR;
* procijenjene vrijednosti nabave od 10.000,00 EUR do 26.000,00 EUR za nabavu roba i usluga, odnosno do 66.000,00 EUR za radove;
* procijenjene vrijednosti nabave jednake ili veće od 26.000,00 EUR za nabavu roba i usluga, odnosno 66.000,00 EUR za radove.

Procijenjena vrijednost nabave je vrijednost izražena bez PDV-a.

**Članak 2.**

Ovaj Pravilnik se primjenjuje na sve postupke nabave koje radi sklapanja ugovora o nabavi odnosno ugovora o uvjetima dugoročne nabave roba i/ili usluga provodi Zajednica, osim sljedećih ugovora:

1. ugovora o radu,
2. ugovora o stjecanju, zakupu ili najmu postojećih zgrada, druge nepokretne imovine, zemljišta ili prava koja se njih tiču, bez obzira na način financiranja,
3. ugovori o zakupu i korištenju telekomunikacijskih linija i frekvencija te zakupu ili najmu elektroničkog podatkovnog prostora i poslužitelja (hosting i sl.)
4. ugovora o uslugama arbitraže i mirenja te pružanju usluga odvjetnika i javnih bilježnika,
5. ugovora o uslugama istraživanja i razvoja uključujući usluge svih istraživanja tržišta u području turizma,
6. ugovora o financijskim i bankarskim uslugama,
7. ugovora o uslugama računovodstva, knjigovodstva, revizije i poreznog savjetovanja,
8. ugovora o nabavi u svrhu daljnje prodaje ili davanja u najam ili zakup,
9. ugovora o idejnim konceptima marketinških kampanja, idejnim projektima, dizajnerskim i drugim umjetničkim rješenjima uključujući i idejne koncepte računalnih programa, audiovizualnih djela i internetskih stranica, kao i ugovora o djelatnostima umjetnika izvođača te dodjeli financijskih sredstava, nagrada i pomoći za navedene usluge i druge srodne aktivnosti, kada se radi o uslugama, aktivnostima i djelima koje služe promociji turizma i kada je za sklapanje takvih ugovora, odnosno dodjelu financijskih sredstava, nagrada i pomoći proveden poseban natječaj,
10. sponzorskih ili drugih srodnih ugovora o nastupu i angažmanu vrhunskih umjetnika, znanstvenika i ostalih pripadnika akademske zajednice, književnika, sportaša ili drugoj javno značajnih osoba, kao i uspješnih učenika i studenata, sklopljenih u svrhu promocije grada u zemlji i inozemstvu,
11. ugovora za stjecanje, razvoj, produkciju i koprodukciju programskog materijala namijenjenog radiotelevizijskom emitiranju, kao i ostalom emitiranju putem elektroničkih komunikacijskih mreža,
12. ugovora za termine radiotelevizijskog emitiranja, kao i termine ostalog emitiranja putem elektroničkih komunikacijskih mreža.

**Članak 3.**

U provedbi postupaka nabave iz ovoga Pravilnika, TZP Novigradsko more je obvezna poticati tržišno nadmetanje gdje god je to moguće, osigurati jednak tretman svim gospodarskim subjektima koji sudjeluju u postupku nabave te transparentnost postupaka.

***II. PROVEDBA POSTUPKA NABAVE PROCIJENJENE VRIJEDNOSTI DO 10.000,00 EUR***

**Članak 4.**

Izravno ugovaranje u pravilu se provodi za nabavu robe, usluga i radova čija je procijenjena vrijednost bez PDV-a manja od 10.000,00 EUR.

Nabava radova, roba i usluga procijenjene vrijednosti manje od 10.000,00 EUR provodi se na načine uobičajene za poslove nabave gospodarskih subjekata na slobodnom tržištu (postupci „on-line“ kupnje, kataloške kupnje, putem narudžbenica, neposrednom pogodbom, pregovaranjem, na licu mjesta i slično).

Iznimno od odredbe stavka 2. ovoga članka, ugovor o nabavi može se sklopiti izravnim ugovaranjem s jednim gospodarskim subjektom i za nabave robe, usluga i radova čija je procijenjena vrijednost bez PDV-a veća od 10.000,00 EUR u sljedećim slučajevima:

1. kada na poziv na nadmetanje nije pristigla ni jedna ponuda, odnosno kada ponuditelji ili pristigle ponude ne zadovoljavaju uvjetima propisanim pozivom na nadmetanje ili ovim Pravilnikom, ili
2. kada se radi o nabavi roba i usluga kod kojih ugovor o nabavi, zbog prirode stvari i okolnosti slučaja, nije svrhovito sklopiti putem nekog drugog postupka, kao što su primjerice:
3. marketinške usluge koje se provode putem točno određenih medija kao što su društvene internetske mreže, usko specijalizirani časopisi, internetski portali ili drugi elektronički mediji, odnosno ako se radi o marketinškim i srodnim kampanjama za unaprijed određeno razdoblje (sezona, godina i sl.) ili vezanim uz određeni događaj (značajna sportska, kulturna i druga događanja), određeno tržište (država, regija, kontinent i sl.), određenu interesnu skupinu (učenike i studente, mlade, umirovljenike i sl.) ili određenu vrstu turističke ponude (zdravstveni turizam, avanturistički turizam, kulturni turizam i sl.),
4. usluge izrade i održavanja internetskih stranica i elektroničkih publikacija odnosno računalnih, audiovizualnih, dizajnerskih i grafičkih sadržaja koje su vezane uz realizaciju usluga navedenih u prethodnoj točci,
5. usluge koje su specijalističke prirode i iziskuju posebno iskustvo, stupanj obrazovanja ili specijalistička znanja – npr. konzultantske usluge, usluge specijaliziranog istraživanja tržišta, edukacijske usluge i slično,
6. usluge koje su u pravilu dugoročne naravi ili za pružanje kojih je potrebno posebno odobrenje javnog tijela ili točno određena vrsta licence/dozvole: usluge arhiviranja, održavanje računalnih programa, usluge zaštite na radu i zaštite zdravlja radnika, usluge atestiranja i ispitivanja opreme i radnog prostora i slično,
7. ugovori kod kojih se radi o ponavljanju nabave za koje je već bio sklopljen ugovor o nabavi, uz uvjet da ukupna vrijednost takvih ponavljanja kumulativno u roku od dvije godine od isteka već sklopljenog ugovora ne premaši 30% njegove osnovne vrijednosti,
8. usluge koje se odnose na sklapanje ugovora s glazbenim izvođačima vezanim uz održavanje projekata i manifestacija te sklapanje autorskih ugovora (fotografi, snimatelji i autori PR sadržaja i sl.)
9. kad se radi o hitnom postupanju, a ugovor zbog prirode stvari i okolnosti slučaja nije svrhovito sklopiti putem nekog drugog postupka.

TZP Novigradsko more će definirati uvjete koje moraju ispunjavati gospodarski subjekti s kojima će se navedeni postupak provoditi te način dokazivanja tih uvjeta kao i osnovne elemente budućeg ugovora kao što su maksimalna cijena, popis robe ili usluga koje pregovaranje obuhvaća, rokovi isporuke/izvedbe i važenja ugovora te druge bitne elemente koje TZP Novigradsko more smatra značajnim za pregovaranje.

***III. PROVEDBA POSTUPAKA NABAVE PROCIJENJENE VRIJEDNOSTI JEDNAKE ILI VEĆE OD 10.000,00 EUR DO 26.000,00 EUR***

**Članak 5.**

Za nabavu robe i usluga čija je procijenjena vrijednost bez PDV-a jednaka ili veća od 10.000,00 EUR, a manja od 26.000,00 EUR te za nabavu radova čija je procijenjena vrijednost bez PDV-a jednaka ili veća od 10.000,00 EUR, a manja od 66.000,00 EUR, provodi se ograničeno prikupljanje ponuda.

Ograničeno prikupljanje ponuda je postupak nabave u kojem TZP Novigradsko more poziva najmanje tri gospodarska subjekta po vlastitom odabiru ( može i manje ukoliko se tri ne mogu osigurati)

da dostave ponudu sukladno uvjetima i zahtjevima iz poziva na dostavu ponuda.

Poziv na dostavu ponuda upućuje se gospodarskim subjektima na dokaziv način (putem ovlaštenog pružatelja poštanskih usluga ili druge odgovarajuće kurirske službe, elektroničkom poštom).

Poziv za dostavu ponuda može sadržavati:

1. podatke o predmetu nabave,
2. procijenjenu vrijednost nabave,
3. podatke o obveznom sadržaju ponude,
4. rok za dostavu ponuda,
5. tehničku specifikaciju (troškovnik),
6. kriterije za odabir ponude.

Za donošenje odluke o odabiru dovoljna je jedna prihvatljiva ponuda.

***IV. PROVEDBA POSTUPKA NABAVE PROCIJENJENE VRIJEDNOSTI JEDNAKE ILI VEĆE OD 26.000,00 EUR******ZA NABAVU ROBA I USLUGA, ODNOSNO 66.000,00 EUR ZA RADOVE***

**Članak 6.**

Za nabave robe i usluga čija je procijenjena vrijednost bez PDV-a jednaka ili veća od 10.000,00 EUR, a manja od 26.000,00 EUR te za nabavu radova čija je procijenjena vrijednost bez PDV-a jednaka ili veća od 10.000,00 EUR, a manja od 66.000,00 EUR, provodi se ograničeno prikupljanje ponuda sukladno odredbama članka 5. ovog Pravilnika ili javno prikupljanje ponuda.

Javno prikupljanje ponuda je postupak nabave u kojem na  temelju javno objavljenog poziva za prikupljanje ponuda svaki zainteresirani gospodarski subjekt može podnijeti ponudu.

Poziv za javno prikupljanje ponuda objavljuje se na internetskim stranicama TZP Novigradsko more.

Poziv za dostavu ponuda može sadržavati:

1. naziv naručitelja,
2. opis predmeta nabave i tehničke specifikacije,
3. kriterij za odabir ponude,
4. uvjete i zahtjeve koje ponuditelji trebaju ispuniti, ako se traži,
5. rok za dostavu ponude (datum i vrijeme),
6. način dostavljanja ponuda,
7. adresu na koju se ponude dostavljaju,
8. kontakt osobu, broj telefona i adresu elektroničke pošte.

***V. PROVEDBA POSTUPAKA NABAVE***

**Članak 7.**

Naručitelj može u pozivu za dostavu ponuda (ograničeno i javno prikupljanje ponuda) odrediti razloge isključenja i uvjete sposobnosti ponuditelja.

Naručitelj u pozivu za dostavu ponuda može odrediti uvjete pravne i poslovne sposobnosti koje ponuditelj dokazuje.

Naručitelj u pozivu za dostavu ponuda može odrediti uvjete tehničke i stručne sposobnosti, s time da naručitelj uz navod o traženom dokumentu kojim ponuditelj dokazuje tehničku i stručnu sposobnost, obvezno navodi minimalnu razinu sposobnosti koja mora biti vezana i razmjerna uz predmet nabave.

Naručitelj može od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora za slučaj povrede ugovornih obveza, jamstvo za otklanjanje nedostataka u jamstvenom roku i jamstvo o osiguranju za pokriće odgovornosti iz djelatnosti za otklanjanje štete koja može nastati u vezi s obavljanjem određene djelatnosti.

Sve dokumente koje Naručitelj zahtijeva sukladno ovom Pravilniku ponuditelji mogu dostaviti u neovjerenoj preslici. Neovjerenom preslikom smatra se i neovjereni ispis elektroničke isprave.

Ponude u ograničenom i javnom prikupljanju ponuda dostavljaju se u pisarnicu TZP Novigradsko more neposrednom predajom, putem ovlaštenog pružatelja poštanskih usluga ili druge odgovarajuće kurirske službe.

Rok za dostavu ponuda mora biti primjeren predmetu nabave i ne smije biti kraći od pet dana od dana slanja poziva na dostavu ponuda, osim u slučaju žurne nabave.

Otvaranje ponuda nije javno, te započinje na naznačenom mjestu i u naznačeno vrijeme, istodobno s istekom roka za dostavu ponuda.

**Članak 8.**

Postupak pregleda i ocjene ponuda prema kriterijima iz poziva provodi TZP Novigradsko more putem povjerenstva koje imenuje direktor TZP Novigradsko more Odlukom o provedbi postupka nabave.

Na osnovu rezultata pregleda i ocjene ponuda prema pozivom zadanim kriterijima donosi se Odluka o odabiru najpovoljnije ponude ponuditelja s kojim će se sklopiti ugovor o nabavi.

Za donošenje odluke o odabiru dovoljna je jedna prihvatljiva ponuda.

**Članak 9.**

Kriteriji za odabir ponude u postupcima nabave mogu biti najniža cijena ili ekonomski najpovoljnija ponuda.

Ako se kao kriterij koristi ekonomski najpovoljnija ponuda, osim kriterija cijene mogu se koristiti i drugi kriteriji povezani s predmetom nabave kao što su: kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, rok isporuke ili rok izvršenja, jamstveni rok i drugo.

U slučaju da su pristigle dvije ili više ponuda s jednakim ispunjenjem kriterija, odabire se ona ponuda koja zaprimljena ranije.

**Članak 10.**

S odabranim ponuditeljem sklapa se ugovor o nabavi koji mora biti u skladu s uvjetima određenim u pozivu na dostavu ponude te s odabranom ponudom.

Ugovor iz stavka 1. ovoga članka sklopit će se najkasnije u roku od 30 dana od dana dostave obavijesti o odabiru ponude svim ponuditeljima.

***VI. ZAVRŠNE ODREDBE***

**Članak 11.**

Ovaj Pravilnik stupa na snagu osmog dana od dana donošenja.

Posedarje  
UR BROJ:

Predsjednik Turističkog vijeća

Turističke zajednice područja Novigradsko more

Ivica Klanac